31. schôdza NR SR - 2.deň - B. popoludní
Dátum: 2021-06-16
Poslanec: Žiak, Miroslav (SaS)
Druh vystúpenia: Vystúpenie v rozprave

48. Na úvod poviem, že zastupujem stranu, ktorá má viacej percent ako kolega poslanec Šeliga. Tak to by sme mali, to by sme mali na začiatok. A najprv sa pozreme, najprv sa pozreme, že kto iniciuje odvolanie ministra Mikulca. Ministra Mikulca iniciujú strany, ako je SMER a HLAS, teda môžme povedať SMEROHLAS. Dôvody odvolania, aké máme dôvody odvolania ministra? Nevinní za mrežami alebo politickí väzni, politickí väzni alebo vojna policajtov a SIS. Vždy sa treba pozrieť, kto hovorí takéto slová. Najhlasnejšie kričí, samozrejme, Robert Fico a jeho dlhoročný poskok Peter Pellegrini a sluha, ktorí boli architektami ukradnutého štátu. Bohužiaľ, aj právneho. Nechali sprivatizovať políciu, nechali sprivatizovať Poľnohospodársku platobnú agentúru, cez ktorú, vieme, tečie najviac financií do pôdohospodárstva, ale aj Finančnú správu, kde, vieme, utekali rôzne milióny kade-tade. Snažia sa znova skriviť pravdu a vlastne z obetí urobiť páchateľov a z páchateľov obete, tak ako je to známe z dlhoročných praktík tejto hlasostrany. Dokonca sa trojnásobný bývalý premiér nehanbí dehonestovať politických väzňov z čias totality. A týmto, vlastne takýmto pomenovaním označuje ľudí, o ktorých nikto z nás asi nepochybuje, ako menom Kičura, Jankovská, Kováčik alebo Bödör. Generálnu prokuratúru riadil Ficov sused Kočner cez jeho nasadeného trojského koňa Trnku. Sledovali vtedajších opozičných politikov. Neštítili sa použiť všetky zbrane, či to bol Igor Matovič, či to bol Daniel Lipšic, Gábor Grendel, ale aj novinárov. Takýmto hnusným spôsobom zastrašovali opozíciu. Oligarchovia na čele s Výbohom, Širokým, Brhelom, Bödörom riadili štát cez svoje biele kone Fica a Kaliňáka na piatom poschodí hotela Hilton. Toto sú všetko známe fakty... (Reakcia z pléna.) Ďakujem, pán kolega, na deviatom, som rád, že máte prehľad. No a teraz Robert Fico, ktorý podľa vlastných slov už od roku 2014 nie je v politike a ktorý sa vysmieval expremiérovi Mikulášovi Dzurindovi, že on si v živote nesadne ako bývalý premiér do poslaneckej lavice, a teraz v tomto období zvoláva každý deň tlačovku, vykrikuje z poslaneckej lavice, dáva procedurálne návrhy a snaží sa odvolávať pracovitých a čestných ľudí. Nič iné mu však nezostáva, veď z mafie sa dobrovoľne neodchádza. Chudák, nemôže si ani vlastný byt kúpiť, lebo peniaze, ktoré má, reálne nemôže ani priznať. On, bohužiaľ, musí so svojimi konkubínami prespávať v rôznych kaštieľoch, ktoré vlastnia jeho kamaráti oligarchovia, po všelijakých akože prenájmoch. Teraz si pozrime, čo, budem citovať slová tohto politika: „Pod zodpovednosťou politika rozumiem predovšetkým stanovenie si reálnych cieľov. Na ich dosiahnutie však treba použiť legitímne prostriedky. Ak sme si v našom tíme povedali, že chceme vyhrať voľby, tak zároveň vieme, že jedinou cestou na dosiahnutie tohto cieľa sú parlamentné voľby. Samozrejme, zvíťaziť a dosiahnuť dobrý výsledok je jedna vec a druhá vec je tento výsledok pretaviť do zodpovedného správania sa po dosiahnutí výsledku. Poznáte moje vyjadrenie, za ktorým si stojím, ak SMER nebude úspešný a nedosiahne svoj cieľ, to znamená byť pri zostavovaní vlády a dostať do kabinetu i celkovej politiky čo najviac ľudí, Robert Fico z politiky odíde. Týmto chcem dať najavo, že politik musí prijímať osobnú politickú zodpovednosť za úspech alebo neúspech. Ak príde úspech, som pripravený kandidovať aj na post predsedu vlády. Ak sa dostaví neúspech, odchádzam. Mávať z televíznej obrazovky nebudem, no všetkým sa poďakujem a ihneď sa vzdám funkcie predsedu strany.“ Toto vyjadrenie, myslím si, že netreba personifikovať, že kto to vyjadril. Klamstvo za klamstvom, ako sme zvyknutý pri predsedovi strany SMER Robertovi Ficovi. Ďalšie vyjadrenie: „Som predsedom vlády Slovenskej republiky a mojou povinnosťou je chrániť svojich ľudí,“ na obhajobu Miroslava Lajčáka, ministra zahraničných vecí, ku kauze zvýhodnenia Agentúry EVKA počas slovenského predsedníctva Európskej únie. „Miera sebareflexie v SMER-e je nastavená tak vysoko, že pokiaľ ide o prípadné zlyhanie, ani nepotrebuje kontrolné orgány.“ Všetko vyjadrenia predsedu strany SMER, ktoré sú, bohužiaľ, veľmi smutné. Porovnajme si teda prácu súčasného ministra Mikulca a ministra, najlepšieho ministra v histórii, tak ako ho označuje strana SMER, pána Kaliňáka. Pán minister Mikulec sedem rokov čelil krivému obvineniu z neoprávnenej manipulácie s utajovanými skutočnosťami, keď mu policajti za Kaliňákovej éry v roku 2013 podhodili do auta USB kľúč s utajovanými skutočnosťami. Nakoniec však bol zbavený všetkých obvinení a dokázalo sa, že išlo o spravodajskú hru a snahu o diskreditáciu človeka, ktorý upozornil na tunelovanie Vojenskej spravodajskej služby za prvej Ficovej vlády. Štátna moc sa snažila Mikulca zničiť a Kaliňák na druhej strane neváhal použiť silu voči prokurátorovi Špirkovi, ktorý začal odkrývať trestnú činnosť, v ktorej pán minister, vtedajší minister Kaliňák, profitoval. Dáme si ďalší citát, aby sme boli konkrétni. „Všetci skončíme v base.“ No hádajme, kto to povedal. Bol to, bol to sused možno aj vášho priateľa Roberta Fica v komplexe Bonaparte, keď... (Reakcia z pléna.) Pán Suja, ja vám neskáčem do reči, keď vy vystupujete, aj keď veľakrát tliachate. (Zaznievanie gongu. Reakcia poslanca.) No, dobre. (Prerušenie vystúpenia predsedajúcim.) Laurenčík, Milan, podpredseda NR SR 49. Páni poslanci, prosím, ukľudnime sa, nech môže pán poslanec pokračovať. Žiak, Miroslav, poslanec NR SR 50. Povedal to, bol to, bol to verný sused a obhajca Marian Kočner, ktorý to vyjadril aj v Threeme. (Reakcia z pléna.) Pán Galis, máte faktickú, prihláste sa faktickou, môžte reagovať. No veď máme, sme fair play, ste bývalý futbalista, tak, prosím vás, neskáčte mi do reči, dobre? Viete čo, nazývať takýchto ľudí politickými väzňami môžu len bezškrupulózni klamári a cynici Robert Fico a jeho sluha Peter Pellegrini. Rúca sa im svet, a tak sú schopní všetkého. Politickými väzňami boli, skutočnými politickými väzňami boli Krčméry, Jukl, Rudolf Dobiáš, a nie Jankovská a Kičura. Skutočnými obeťami dvanásť rokov vládnutia strany SMER sú Ján Kuciak a Martina Kušnírová, nie Kočner a Zsuzsová. Nevhodným ministrom bol klamár a podvodník Kaliňák, ktorý dal stíhať prokurátora Špirka, ktorý mal toľko odvahy a dokázal sa postaviť Strapatému. Hlavou gangu, ako bolo včera ministrom financií, capo di capo tutti (capo di tutti capi, pozn. red.) povedané, bol Robert Fico a Peter Pellegrini, nie Matovič, Heger alebo Mikulec. Viete, zdochýnajúci kôň najviac kope a pravda zostane pravdou, že Slovensko si zaslúži konečne spravodlivosť. A ja si myslím, že Roman Mikulec, aj keď nie je dokonalý vo svojej veci, očistil políciu a rozviazal im ruky, tak ako sa tu SMER snažil rozväzovať ruky dvanásť rokov a vieme, ako to, všetci, dopadlo. Ďakujem veľmi pekne. Pán minister Roman Mikulec má moju plnú podporu a ja verím, že to so Slovenskom dopadne dobre. Ďakujem veľmi pekne. (Potlesk.)